Hvad der skulle have været en helt almindelig og fredelig politiopgave udviklede sig tirsdag formiddag dramatisk, da en 49-årig mand truede to politibetjente med en økse. Betjentene var kommet til mandens adresse i Hallund ved Brønderslev for at anholde manden, der skulle fremstilles i en sag ved fogedretten, men det var manden på ingen måde indstillet på. - Han bliver voldsom og opfarende og det ender så med, at han griber en økse, han har i køkkenet og truer de to betjente, forklarer vagtchef ved Nordjyllands Politi Karsten Højrup Kristensen. Truslen med øksen får de to betjente til, med det samme, at trække deres pistoler. Det kom heldigvis ikke til, at betjentene måtte bruge deres pistoler - de kunne nøjes med at bruge peberspray mod den 49-årige som efterfølgende overgav sig - uden at nogen kom til skade. - Han blev pacificeret og lagt i håndjern på stedet. Nu er han her på politigården og afventer at blive afhørt, forklarer Karsten Højrup Kristensen. De to betjente, der blev truet med øksen er allerede blevet afhørt og når den 49-årige også har haft chancen for at forklare sin side af sagen, skal politiets jurister vurdere, om der er grundlag for at fremstille manden i grundlovsforhør.

Opsummering:
En 49-årig mand er tirsdag formiddag blevet anholdt efter han truede to betjente med en økse.